wickkiey/tamil-wikipedia-chunked huggingface dataset:
# மலேசிய ஒப்பந்தம்

## பின்னணி

### மலேசிய சட்டம் 1963

ஐக்கிய இராச்சியம் மற்றும் மலாயா கூட்டமைப்பு ஆகிய இரு தரப்புகளுக்கும் இடையே கையெழுத்திடப்பட்ட மலேசிய ஒப்பந்தத்தின் கீழ், சிங்கப்பூர், சரவாக் மற்றும் வடக்கு போர்னியோ (இப்போது சபா) மீதான இறையாண்மைக் கட்டுப்பாட்டை கைவிட ஐக்கிய இராச்சியம் ஒரு சட்டத்தை இயற்றும் என்று அறிவிக்கப்பட்டது.  
மலேசிய சட்டம் 1963, சரத்து 1(1) (*Malaysia Act* 1963, *Clause* 1(1) இயற்றப்பட்டதன் மூலம் நிறைவேற்றப்பட்டது. 31 ஆகத்து 1957-இல் மலாயா சுதந்திரம் அடைந்தது. அன்றைய நாள், ஐக்கிய இராச்சியத்தின் இறையாண்மையும் அதிகார வரம்பும் கைவிடப்பட்டன. மலேசிய அரசியலமைப்பு என்பது ஓர் உச்சக்கட்ட சட்ட ஆவணமாகும்.  
1. **மலாயா ஒப்பந்தம் 1948**
1. **சுதந்திர அரசியலமைப்பு 1957**  
ஆகிய இரண்டு ஆவணங்களும் ஏற்கனவே மலாயாவில் உருவாக்கப்பட்ட சட்ட ஆவணங்களாகும். மேலே குறிப்பிடப்பட்ட முந்தைய சட்ட ஆவணங்களைச் சார்ந்த நிலையில் தான் புதிய மலேசிய அரசியலமைப்பு வடிவமைக்கப்பட்டது.  
தொடக்கத்தில் மலாயா கூட்டமைப்பு (*Federation of Malaya*) என்று அழைக்கப்பட்டது. சபா, சரவாக் மற்றும் சிங்கப்பூர் மலாயா மாநிலங்கள், கூட்டமைப்பின் ஒரு பகுதியாக இணைந்த போது, மலேசியா எனும் பெயர் உருவானது.
# நிர்ருதி

**நிர்ருதி** (*Nirṛti*) (சில சமயங்களில் நிருதி அல்லது நிர்ரிதி என உச்சரிக்கப்படுகிறது ) மரணம், சிதைவு மற்றும் துக்கங்களை வெளிப்படுத்தும் இந்துக் கடவுள். ஆரம்பகால இந்து வேதங்களில், நிர்ருதி என்பது இறந்தவர்களின் இராச்சியத்தில் வாழும் ஒரு தெய்வமாகக் குறிப்பிடப்பட்டுள்ளார். பிற்காலத்தில், நிர்ருதி மற்றும் **நிருதாவும்** ஒரு ஆண் கடவுளாகச் சித்தரிக்கப்பட்டுள்ளனர். இவர் தென்மேற்கின் திக்பாலர் ("திசைகளின் பாதுகாவலர்") என்றும் கருதப்படுகிறார்.
# நிர்ருதி

## சொற்பிறப்பியல்

நிருதி என்ற சமசுகிருதச் சொல்லுக்கு 'சிதைவு' என்று பொருள். இது "நிர்"ரிலிருந்து உருவானது. அதாவது 'இல்லாதது', 'ஒழுங்கின்மை' அல்லது குழப்ப நிலை' என்றும் 'ருதம் இல்லாதது', அதாவது 'சீர்கேடு' அல்லது 'சட்டமின்மை' பொருள் கொள்ளலாம்.  
இந்த சொல் வேத நூல்களில் 'இல்லாத' மற்றும் முழுமையான இருளின் சாம்ராஜ்யத்தைக் குறிக்கப் பயன்படுத்தப்பட்டது. இது தியாகம் மற்றும் இனப்பெருக்கம் செய்வதற்கான கடமைகளில் தவறியவர்களை நுகரும் அச்சுறுத்தலை ஏற்படுத்தியது. *நிருதியில்*, வெளிச்சமும் இல்லை. உணவும் இல்லை, குழந்தைகளும் இல்லை: வேத வாழ்க்கை மற்றும் சடங்குகளுக்குத் தேவையான கூறுகள் எதுவும் இல்லை
# நிர்ருதி

## தெய்வம்

நிருதி பற்றி ரிக் வேதத்தின் பாடல்களில் குறிப்பிடப்பட்டுள்ளது. பெரும்பாலும் இவரிடமிருந்து பாதுகாப்பைப் பெறுவதற்காக அல்லது சாத்தியமான புறப்பாட்டின் போது இவரிடம் மன்றாடுவதற்காக. ஒரு பாடலில் (X.59), இவர் பலமுறை குறிப்பிடப்பட்டிருக்கிறார். இந்தப் பாடல், இவரது இயல்பைச் சுருக்கி, யாகத் தலத்திலிருந்து புறப்படும்போது இவரையும் கேட்கிறது. அதர்வண வேதத்தில் (V.7.9), இவர் தங்கப் பூட்டுகர். தைத்திரீய *பிராமணத்தில்* (I.6.1.4), நிர்ருதி கருமையான ஆடைகளை அணிந்திருப்பவர் என்றும், இவரது தியாகப் பங்குகள் கருமையான உமி என்றும் விவரிக்கப்பட்டுள்ளது. புனிதமான சதபத பிராமணத்தில் (X.1.2.9), இவர் தென்மேற்கு பிராந்தியத்துடன் தொடர்புடையவர். ஆனால் அதே உரையில் (V.2.3.3.) வேறொரு இடத்தில் இவர் இறந்தவர்களின் இராச்சியத்தில் வாழ்கிறார் என்று குறிப்பிடப்பட்டுள்ளது.  
பிற்கால இந்து நூல்களில், நிர்ருதி ஒரு தெய்வமாக மீண்டும் கருத்துருவாக்கப்பட்டது. சில நூல்களின்படி, காடுகளில் வசிக்கும் புருஷர்களுக்கு (மனிதர்கள்) பிரகிருதியின் (இயற்கையின்) முக்கிய அங்கமான அதர்மத்தின் (தருமம் அல்ல) மனைவியாகவும், மூன்று அரக்கர்களான மிருத்யு (மரணம்), பயம் மற்றும் மகாபயம் (பயங்கரவாதம்) ஆகியோரின் தாயாகவும் குறிப்பிடப்படுகிறார். இவர்கள் கூட்டாக நைரிதா என்று குறிப்பிடப்பட்டனர். மற்ற நூல்கள் இவரை அதருமம் மற்றும் அகிம்சை<nowiki/>யின் (வன்முறை, அகிம்சைக்கு எதிரானது) மகளாக சித்தரிக்கின்றன. பாகவத புராணத்தில், பிரம்மாவின் இரண்டு மகன்கள் அல்லது படைப்புகளான அதர்மம் மற்றும் மிருஷா (உண்மையற்ற) ஆகியோரை தத்தெடுத்தும் கொள்ளும் கொள்ளும் ஒருவராக என இவர் காட்டப்படுகிறார். சில நூல்கள் நிர்ருதியை மற்ற அமங்கல தெய்வமான ஜ்யேஷ்தா அல்லது அலட்சுமியுடன் அடையாளப்படுத்துகின்றன. இச்சூழலில், இவர் சமுத்திர மந்தனிலிருந்து வெளிப்பட்டதாக விவரிக்கப்படுகிறது.
# நிர்ருதி

## திக்பாலகர்

சில அறிஞர்கள் மற்றும் ஆசிரியர்களின் கூற்றுப்படி, நிர்ருதி பிற்கால இந்துப் புராணங்களில் ஆணாக உருமாறி திக்பாலர்களின் ஒருவரானார். நிருதி தென்மேற்கு திசையின் பாதுகாவலராகக் கருதப்படுகிறார்.  
நிர்த்தி சில சமயங்களில் உருத்திரர்களில் ஒருவராகவும் ஸ்தானுவின் மகனாகவும் விவரிக்கப்படுகிறார். நிர்ருதியின் பல்வேறு விளக்கங்கள் வெவ்வேறு நூல்களில் காணப்படுகின்றன. ஆகமங்களின்படி, நிர்ருதி கருமையான நிறத்துடனும், பெரிய உடலுடனும் மஞ்சள் நிற ஆடைகளை அணிந்திருப்பார். இவரது வாகனம் மனிதன் அல்லது சிங்கம். நிர்ருதி மோசமான தோற்றமுடைய கண்கள், அகண்ட வாய், மற்றும் நீட்டிய பற்கள் ஆகியவற்றுடன் பயங்கரமான தோற்றத்தைக் கொண்டிருப்பதாக விஷ்ணு தர்மோத்திரம் கூறுகிறது. அதே வேதம் இவரது வாகனம் கழுதை என்றும், கையில் தண்டம் வைத்திருப்பதாகவும் மாறுபட்ட கணக்கு கூறுகிறது. நிருத்திக்கு தேவி, கிருஷ்ணாங்கி, கிருஷவந்தனா மற்றும் கிருஷ்ணபாஷா என்ற நான்கு மனைவிகள் இருப்பதாக விஷ்ணு தர்மோத்தர புராணம் குறிப்பிடுகிறது.
# மலாய் (உணவு)

**மலாய்** (*Malai *, இந்தி: मलाई, உருது: ) என்பது ஒரு வகை உறைந்த பாலேடு ஆகும். இது இந்திய துணைக் கண்டத்தின் உணவு வகைகளில் இனிப்புகளைச் செய்ய பயன்படுத்தப்படுகிறது. இது பசு அல்லது எருமையின் முழுப் பாலை சுமார் 80 &nbsp;°C (180&nbsp;°F) வரை சூடாக்கி பின்னர் சுமார் ஒரு மணி நேரம் கழித்து குளிரவைத்து தயாரிக்கப்படுகிறது. குளிர வைக்கும்போது பாலில் உள்ள கொழுப்பு மற்றும் உறைந்த புரதங்களின் தடிமனான மஞ்சள் நிற அடுக்காக அதன் மேற்பரப்பில் உருவாகிறது. இது பின்னர் அகற்றப்படுகிறது.  
கொழுப்பை அகற்றவே சுடவைத்து, குளிரவைக்கும் செயல்முறை செய்யப்படுகிறது. மலாயில் சுமார் 55% வெண்ணைய் தான் உள்ளது. பசுவின் பாலைவிட எருமையின் பாலில் அதிக கொழுப்புச் சத்து இருப்பதால், அது மலாய் உற்பத்தி செய்ய சிறந்ததாக கருதப்படுகிறது. சிறப்பான முறையில் மலாய் தயாரிக்க, 5 முதல் 12% வரை கொழுப்பு உள்ளடக்கம் கொண்ட எருமை பால் கொதிக்கவைக்கப்பட்டு பின்னர் 4 &nbsp;°C (39&nbsp;°F) வரும்வரை ஆறவைக்கப்படுகிறது. அதேபோல, 3 முதல் 5% வரையிலான கொழுப்புள்ள பசும்பாலைக் கொதிக்கவைத்து பின்னர் ஆறவைத்து மலாய் தயாரிக்கப்படுகிறது.
# மலாய் (உணவு)

## பயன்பாடுகள்

மற்றும் பன்னீர் கலவைக்குள் உறிக்கிடக்கும் ரசமலாய் உருண்டைகள்]]  
மலாய் கோஃப்தா உருண்டைகள் மற்றும் மலாய் பேடா , ரசமலாய் மற்றும் மலாய் குல்பி போன்ற பல்வேறு வடஇந்திய இனிப்பு உணவுகளைத் தயாரிக்க மலாய் ஒரு முக்கிய மூலப்பொருளாக உள்ளது. வறுத்த கோஃப்தா உருண்டைகள் உருளைக்கிழங்கு மற்றும் பன்னீர் கொண்டு தயாரிக்கப்படுகின்றன. அதில் காய்கறிகள் சேர்க்கப்படும் போது சுவை இன்னும் அதிகமாகிறது. இதற்கு ஒரு உதாரணம், பச்சை பட்டாணியை முக்கிய பொருளாக வைத்து செய்யப்படும் மேத்தி மாதர் மலாய் ஆகும்.
# பாக்கித்தானிய நாட்டுப்புற இசை

**பாக்கித்தானிய நாட்டுப்புற இசை** (*Pakistani folk music*) என்பது பாக்கித்தானிலிருந்து தோன்றிய நாட்டுப்புற இசையின் உள்ளூர் வகையைக் குறிக்கிறது. பாக்கித்தானின் நாட்டுப்புற இசை தெற்காசியாவின் பாரம்பரிய இசையை அடிப்படையாகக் கொண்டது. இது பிராந்தியத்தை ஆட்சி செய்த பல்வேறு சாம்ராஜ்யங்களால் ஆதரிக்கப்பட்டு பாரம்பரிய மற்றும் இந்துஸ்தானி இசை உட்பட பல வகை பாரம்பரிய இசையைப் பெற்றது.
# பாக்கித்தானிய நாட்டுப்புற இசை

## காஃபி

சிந்தி காஃபி என்பது பாக்கித்தானின் சிந்து மற்றும் பஞ்சாப் மாநிலங்களின் பூர்வீக இசை வடிவமாகும். காஃபி என்ற சொல் அரபு வம்சாவளியைச் சேர்ந்தது, "அல்லாஹ் காஃபி" என்ற வெளிப்பாட்டில் "இறுதி" அல்லது "போதும்" என்ற பொருளில் பயன்படுத்தப்படுகிறது. அதாவது "சர்வவல்லமையுள்ள கடவுள் உயர்ந்தவர்". காஃபி என்பது பாரம்பரிய, அரை-பாரம்பையம் மற்றும் இலகுவான இசை வடிவங்களின் (குறிப்பாக, காயல், தப்பா, தும்ரி மற்றும் கீதம் ) கலவையிலிருந்து பெறப்பட்ட ஒரு குறிப்பிட்ட வடிவத்தில் உருவாக்கப்பட்ட இசையின் பக்தி வடிவமாகும். சூபி துறவிகளின் மாயக் கவிதை பொதுவாக இந்த முறையில் பாடப்படுகிறது.  
காஃபி பாடலின் பஞ்சாபி மாறுபாடும் உள்ளது. சிந்தி காஃபியைப் போலவே, பஞ்சாபி காஃபியின் மனநிலையும் கருப்பொருளும் மதச்சார்பற்ற மற்றும் மனிதநேயம் என்று அழைக்கப்படலாம். அவர்களின் காஃபிகளில், ஷா ஹுசைன் (16 ஆம் நூற்றாண்டு) மற்றும் புல்லே ஷா (18 ஆம் நூற்றாண்டு) ஆகியோர் தங்கள் எண்ணங்களைத் தொடர்புகொள்வதற்கான ஒரு உத்தியைக் கடைப்பிடித்து, மனிதகுலத்திற்கு சக்திவாய்ந்த மற்றும் பயனுள்ள வழியில் சேவை செய்தனர். இந்த காஃபிகளின் நையாண்டி தொனி, சில நேரங்களில், அவர்களின் காலத்தின் அரசியல் சூழ்நிலைகள் மற்றும் சமூக நிலைமைகளின் உண்மையான படத்தை சித்தரிக்கிறது.
# பாக்கித்தானிய நாட்டுப்புற இசை

## முக்கிய நாட்டுப்புற பாடகர்கள்

- மாலிகா பக்கராஜ் (1912 - 2004) ( காஷ்மீரி டோகாரி பஹாரி மொழியில் பாடினார்)
- துஃபைல் நியாசி (1916 - 1990) ( பஞ்சாபி மொழியில் பாடினார்)
- ஆலம் லோஹர் (1928 - 1979) ( பஞ்சாபி மொழியில் பாடினார், குறிப்பாக ஜுக்னி நாட்டுப்புறப் பாடல்களை பிரபலப்படுத்தியதற்காக பிரபலமானவர்)
- ஆரிஃப் லோஹர் (இவர் தனது தந்தை ஆலம் லோகரின் பாரம்பரியத்தைப் பராமரித்து வருகிறார். மேலும் நவீன இசைக் கருவிகளைப் பயன்படுத்தி அதைப் புதுப்பித்து வருகிறார்)
- பதனாய் கான் (1926 - 2000) ( சராய்கி மொழியில் பாடினார்)
- முஹம்மது ஜுமான் (1935 - 1990) ( சராய்கி மொழியில் பாடினார்)
- ரேஷ்மா (1947 - 2013) ( பஞ்சாபி மற்றும் சராய்கி மொழிகளில் பாடினார்)
- இனாயத் உசைன் பாட்டி (1928 - 1999) (பஞ்சாபி மற்றும் சராய்கி மொழிகளில் பாடினார்)
- மும்தாஜ் லசாரி, (பிறப்பு 1945)
- ஆலன் ஃபக்கீர் (1932 - 2000) ( சிந்தி மொழியில் பாடினார்)
- ஜமால்-உத்-தின் ஃபகர் (1952 - 2016)
- பயாசு முகம்மது பலூச் (1901 - 1982) ( பலோச்சி மொழியில் பாடினார்)
- பரிதா கானும் (பிறப்பு 1929) (பஞ்சாபி மொழியில் பாடுகிறார்)
- அபிதா பர்வீன் (பிறப்பு 1954) (பஞ்சாபி மொழியில் பாடுகிறார்)
- அத்தாவுல்லா கான் எசகெல்வி (பிறப்பு 1951) (சராய்கி மொழியில் பாடுகிறார்)
- சுரையா முல்தானிகர் (பிறப்பு 1940) (சராய்கி மொழியில் பாடுகிறார்)
- தாஜ் முல்தானி (இறப்பு 2018)
- சயீன் ஜாஹூர் (பிறப்பு 1945) (பஞ்சாபி மொழியில் பாடுகிறார்)
- இக்பால் பாகு (1944 - 2012) (பஞ்சாபி மொழியில் பாடுகிறார்)
- குலாம் அலி (பிறப்பு 1940) (பஞ்சாபி மொழியில் பாடுகிறார்)
- பிடா ஹுசைன் (கஜல் பாடகர்) (1951 - 2020)
- ஷௌகத் அலி (1944 - 2021) (பஞ்சாபி மொழியில் பாடினார்)
- சுர்ரியா கானும் (பஞ்சாபி மற்றும் சராய்கி மொழிகளில் பாடுகிறார்)
- ஹமீத் அலி பேலா (இறப்பு 2001) (பஞ்சாபி மொழியில் பாடினார்)
- சாதிக் ஃபகிர் (1967 - 2015)
- சனம் மார்வி (பஞ்சாபி, சராய்கி மற்றும் சிந்தி மொழிகளில் பாடுகிறார்)
- இரகீம் ஷா (பிறப்பு 1975) ( பாஷ்டோ மொழியில் பாடுகிறார்)
- நாஜியா இக்பால் ( பாஷ்டோ மொழியில் பாடுகிறார்)
- குல் பன்ரா (பாஷ்டோ மொழியில் பாடுகிறார்)
# பாக்கித்தானிய நாட்டுப்புற இசை

## இதனையும் பார்க்கவும்

- பாகிஸ்தானின் இசை
# பரிதா கானும்

**பரிதா கானும்** (*Farida Khanum*, உருது : ) மேற்கு வங்காளத்தின் கொல்கத்தா நகரத்தைச் சேர்ந்த ஒரு பாக்கித்தானிய பாரம்பரிய பாடகி ஆவார். பாக்கித்தான் மற்றும் இந்தியா ஆகிய இரு நாடுகளிலும் இவர் *மலிகா-இ-கசல்* ( கசலின் ராணி) என்று அறியப்படுகிறார்.
# பரிதா கானும்

## ஆரம்ப கால வாழ்க்கை

பரிதா 1929 பிரித்தானிய இந்தியாவின் கொல்கத்தாவில் பிறந்தார். ஒரு சகோதரி மற்றும் மூன்று சகோதரர்கள் என இவருக்கு நான்கு உடன்பிறப்புகள். பிரபல பாடகி முக்தார் பேகம் இவரது சகோதரி. இவரது 18 வயதில் இவர்களது முழு குடும்பமும் பஞ்சாப் மாநிலம் அமிர்தசரசில் இருந்து பாக்கித்தானின் இலாகூருக்கு குடிபெயர்ந்தது.  
பாட்டியாலா கரானாவின் (இசைப் பாணி) உஸ்தாத் ஆசிக் அலி கானிடம் கயல், தும்ரி மற்றும் தாத்ரா ஆகியவற்றைக் கற்கத் தொடங்கினார். 1947ல் இந்தியப் பிரிவினைக்குப் பிறகு இவரது குடும்பம் பாகிஸ்தானுக்கு குடிபெயர்ந்தது.
# பரிதா கானும்

## தொழில்

பரிதா கானும் தனது முதல் பொதுக் கச்சேரியை 1950 இல் 21 வயதில் வழங்கினார். பின்னர் வானொலி பாக்கித்தானில் சேர்ந்தார். அங்கு இவர் தனக்கான அங்கீகாரத்தைப் பெற்றார்.  
இந்தியாவில் பரிதா கானுமின் நேரடி இசை நிகழ்ச்சிகள் மிகவும் பிரபலமாக உள்ளன. இவர் 1960 களின் பிற்பகுதியிலும் 1970 களின் முற்பகுதியிலும் ஆப்கானித்தானின் காபூலுக்கு கச்சேரிகளுக்காக சென்றார். அங்கு இவர் ஆப்கானிய இசைக்கலைஞர்களுடன் இணைந்து பாரசீக மொழி கசல்களைப் பாடினார்.
# பரிதா கானும்

## சொந்த வாழ்க்கை

பரிதா கானும் பாக்கித்தானின் இலாகூரில் வசித்து வருகிறார். இவருக்கு ஐந்து மகள்களும் ஒரு மகனும் உள்ளனர்.
# பொன்னகரம், மதுரை

**பொன்னகரம்** என்பது இந்தியா தீபகற்பத்தில் தமிழ்நாடு மாநிலத்தின் மதுரை மாவட்டத்தில் அமைந்துள்ள ஒரு புறநகர்ப் பகுதியாகும். தமிழ்நாடு மார்க்சிஸ்ட் கம்யூனிஸ்டு கட்சியின் முன்னாள் சட்டமன்ற உறுப்பினர் காலஞ்சென்ற என். நன்மாறன் பொன்னகரம் பகுதியில் பிறந்தவர். விகாசா பள்ளி குழுமம், தன் பள்ளி ஒன்றை பொன்னகரத்தில் அமைத்துள்ளது.  
கடல் மட்டத்திலிருந்து சுமார் 161 மீட்டர் உயரத்தில் அமைந்துள்ள பொன்னகரம் பகுதியின் புவியியல் ஆள்கூறுகள், (அதாவது, 9°55'47.3"N, 78°06'36.4"E) ஆகும். மதுரை, ஆரப்பாளையம், விளாங்குடி, கூடல் நகர், தத்தனேரி, கோச்சடை, எஸ். எஸ். காலனி, அரசரடி, காளவாசல் மற்றும் பழங்காநத்தம் ஆகியவை பொன்னகரம் பகுதிக்கு அருகிலுள்ள முக்கிய புறநகர்ப் பகுதிகளாகும்.  
பொன்னகரம் பகுதியானது, மதுரை மத்தி (சட்டமன்றத் தொகுதி) வரம்புக்கு உட்பட்டதாகும். இதன் சட்டமன்றத் தொகுதி உறுப்பினராக 2021 ஆம் ஆண்டு நடத்தப்பட்ட தேர்தலில் வெற்றி பெற்றவர் பி. டி. ஆர். பழனிவேல் தியாகராஜன் ஆவார். மேலும் இப்பகுதி, மதுரை மக்களவைத் தொகுதி சார்ந்தது. இதன் மக்களவைத் தொகுதி உறுப்பினராக சு. வெங்கடேசன், 2019 ஆம் ஆண்டு நடத்தப்பட்ட தேர்தலில் வெற்றி பெற்றார்.
# பரிதா கானம் (அறிஞர்)

**பரிதா கானம்** (*Farida Khanam* ;பிறப்பு 1952) ஒரு இசுலாமிய அறிஞர், பேச்சாளர், எழுத்தாளர், மொழிபெயர்ப்பாளர் மற்றும் அமைதி ஆர்வலர் ஆவார். இந்தியாவின் புது தில்லியில் உள்ள ஜாமியா மில்லியா இஸ்லாமியாவில் இசுலாமிய ஆய்வுகளை கற்பிப்பதில் இரண்டரை தசாப்தங்களுக்கும் மேலாக இவர் தனது முதுகலை மற்றும் முனைவர் பட்டத்தையும் பெற்றார். இவர் அமைதி மற்றும் ஆன்மீககத்திற்கான சர்வதேச மையத்தின் தற்போதைய தலைவராக உள்ளார். குறிப்பிடத்தக்க இசுலாமிய அறிஞரான மௌலானா வஹிதுதீன் கானின் மகள் ஆவார் மேலும் அவரது திருக்குர்ஆன் பற்றிய விளக்கமான தஸ்கிருல் குரானை ஆங்கிலத்தில் திருத்தி மொழிபெயர்த்துள்ளார். பேராசிரியர் பரிதா கானம் மௌலானா வஹிதுதீன் கானின் பல படைப்புகளின் தலைமை ஆசிரியராகவும் மொழிபெயர்ப்பாளராகவும் உள்ளார்.
# தேசிய ஒருமைப்பாட்டுக்கான இந்திரா காந்தி விருது

**தேசிய ஒருங்கிணைப்புக்கான இந்திரா காந்தி விருது** (*Indira Gandhi Award for National Integration*) இந்தியாவின் முன்னாள் பிரதமர் இந்திரா காந்திக்குப் பிறகு இந்திய தேசிய காங்கிரசால் வழங்கப்படும் மதிப்புமிக்க விருது ஆகும். 1985 ஆம் ஆண்டு முதல் ஆண்டுதோறும் இந்த விருது வழங்கப்படுகிறது. இந்தியாவின் மதக் குழுக்கள், சமூகங்கள், இனக்குழுக்கள், கலாச்சாரங்கள், மொழிகள் மற்றும் பாரம்பரியங்கள், தேசத்தின் சிந்தனையையும் செயல்பாட்டினையும் வலுப்படுத்துதல், தேசிய ஒருங்கிணைப்பு மற்றும் புரிதல், கூட்டுறவு ஆகியவற்றை ஊக்குவிப்பதற்காக இவ்விருது வழங்கப்படுகிறது. ஒற்றுமை உணர்வு. கலை, அறிவியல், கலாச்சாரம், கல்வி, இலக்கியம், மதம், சமூகப் பணி, பத்திரிகை, சட்டம் மற்றும் பொது வாழ்க்கையைப் பிரதிநிதித்துவப்படுத்தும் சிறந்த நபர்களின் ஆலோசனைக் குழுவால் விருது பெற்றவர் தேர்ந்தெடுக்கப்படுகிறார். விருது 5 இலட்சம் ரூபாய் ரொக்கம் மற்றும் பாராட்டுப் பத்திரம் கொண்டது. இந்த விருது தியாகிகள் தினத்தன்று வழங்கப்படுகிறது. விருது தொடர்புடைய ஆண்டு மற்றும் அதற்கு முந்தைய இரண்டு வருடங்களில் அங்கீகாரத்திற்கு தகுதியான சேவைகளுக்காக விருது வழங்கப்படுகிறது.
# தேசிய ஒருமைப்பாட்டுக்கான இந்திரா காந்தி விருது

## பெற்றவர்கள்

தேசிய ஒருங்கிணைப்புக்கான இந்திரா காந்தி விருது இதுவரை சுவாமி ரங்கநாதனந்தா (1987), அருணா ஆசப் அலி, பாரத சாரண சாரணிய இயக்கம் (1987), ரபீக் ஆலம் (1988) பி. என். அக்சர், எம்.எசு.சுப்புலட்சுமி (1990), இராசீவ் காந்தி (மரணத்திற்குப் பின்), பரமதம் ஆசிரமம் (வார்தா, மகாராட்டிரா), ஆச்சார்யா துளசி (1993), பிசம்பர் நாத் பாண்டே (1996), பியாந்த் சிங் (மரணத்திற்குப் பின்) மற்றும் நட்வர் தக்கர் (கூட்டு), காந்தி பொது விவகார நிறுவனம் ( கர்நாடகா ), இந்திரா காந்தி தேசிய ஒருங்கிணைப்புக்கான மையம் (சாந்தி நிகேதன்), அப்துல் கலாம், சங்கர் தயாள் சர்மா (மரணத்திற்குப் பின்), சதீசு தவான், எச்.ஒய் சாரதா பிரசாத், ராம்-ரகீம் நகர் குடிசைவாசிகள் சங்கம் (அகமதாபாத்து), ஆமன் பதிக் அமைதி தன்னார்வக் குழு (அகமதாபாத்), இராம் சின் சோலங்கி மற்றும் சுனில் தமைச்சே (கூட்டு), 2015 -16 ஆம் ஆண்டிற்கான விருது டி.எம்.கிருட்டிணாவுக்கு வழங்கப்பட்டது.  
- 2002: ஆச்சார்யா மகாபிரச்சுனா
- 2003: சியாம் பெனகல்
- 2004: மகாசுவேதா தேவி
- 2005: இயாவேத் அக்தர்
- 2006: டாக்டர். இயே.எசு.பண்டுக்வாலா மற்றும் ராம் புனியானி (கூட்டு)
- 2009: பால்ராச்சு பூரி
- 2010: ஏஆர் ரகுமான் மற்றும் ராமகிருட்டிணா அமைப்பு ஆசிரமம் (கூட்டு)
- 2011: மோகன் தாரியா
- 2012: குல்சார்
- 2013: எம்.எசு.சுவாமிநாதன்
- 2014: இராசகோபால் பிவி
- 2015: டி.எம்.கிருட்டிணா
- 2016: டி.எம்.கிருட்டிணா
- 2017: சண்டி பிரசாத் பட்டு
- 2018: சண்டி பிரசாத் பட்டு
- 2019:சண்டி பிரசாத் பட்டு
# தூங்கானை மாடம்

தூங்கானை மாடம்]]
**தூங்கானை மாடம், யானைக்கோயில், ஆனை மாடம், ஆலக்கோவில்** என்பது தமிழ்நாட்டு கோயில்களில் மாடக் கோயில்களில் ஒரு வகை ஆகும். இந்த மாடக் கோயில் விமானமானது படுத்திருக்கும் யானையின் பின்புறத்தைப் போல இருக்கும் என்பதால் இப்பெயர் பெற்றது. இவ்வகை கோயில்களில் சில கருவறையிலிருந்தே இந்த வடிவமைப்பில் இருக்கும்.
# தூங்கானை மாடம்

## பெயர்கள்

தூங்கானை மாடக் கோயில் அமைப்பைச் சேதியகிருஹம் என்று பௌத்த நூல்கள் கூறுகின்றன. பிராகிருத மொழியில் இது *சேதியகர* என்று கூறுப்படுகிறது. சிற்பசாத்திரங்கள் இந்தக் கட்டட அமைப்பை கஜபிருஷ்டம், ஹஸ்தி பிருஷ்டம், குஞ்சர பிருஷ்டம் என்றும் கூறுகின்றன. கஜம், ஹஸ்தி, குஞ்சரம் என்னும் சொற்களின் பொருள் யானை என்பதாகும். குஞ்சரக்கோவில் என்பதை மணிமேகலையில் குச்சரக்குடிகை என்று கூறப்படுகிறது. குச்சரம் என்பது குஞ்சரம் என்பதன் வலித்தல் விகாரம். காவிரிப் பூம்பட்டினத்தில் இருந்த பௌத்தக் கோவிலாகிய சம்பாபதிக் கோவில் இந்த அமைப்பாக இருந்தது. ஆகவே இக்கோவில் குச்சரக்குடிகை என்று பெயர் பெற்றிருந்தது. தமிழ்நாட்டுக் கோயில் கட்டடங்களின் பெயர்களைக் கூறுகிற திருநாவுக்கரசு நாயனார் தூங்கானை மாடக் கோவிலை ஆலக்கோவில் என்று கூறுகிறார் என்கிறார் மயிலை சீனி. வேங்கடசாமி.
# தூங்கானை மாடம்

## வரலாறு

தற்போது காணப்படும் தூங்கானை மாடக் கோயில்கள் கி. பி. ஒன்பதாம் நூற்றாண்டு காலத்திற்கு பிற்பட்டவை. என்றாலும் இவ்வகை கோயில்கள் மிகப் பழமையானவை என்பதற்கான சான்றுகள் உள்ளன. சங்க காலத்திலேயே தூங்கானை மாடக் கோயில்கள் தமிழ்நாட்டில் இருந்தன. அவை பௌத்த சமயத்தினரால் கட்டப்பட்டவை என்கிறார் மயிலை சீனி. வேங்கடசாமி. கடைச்சங்க காலத்தைச் சேர்ந்த சோழன் கோச்செங்கண்ணன் சிவபெருமானுக்கு 70 மாடக் கோயில்கள் அமைத்ததாக திருமங்கையாழ்வார் தன் திருநறையூர் பதிகத்தில் குறிப்பிட்டுள்ளார். கி.பி ஏழாம் நூற்றாண்டில் வாழ்ந்த திருநாவுக்கரசு நாயனார் பாடிய திருத்தூங்கானை மாடப் பதிகம் என்ற பதிகத்தில் தூங்கானை மாடக் கோயில் குறித்து அப்பர் தெரிவிக்கிறார். பல்லவர் , சோழர், பாண்டியர் ஆகியோர் இக்கோவில்களை அமைத்தார்கள். சோழ பாண்டியருக்குப் பிறகு விஜயநகர அரசர் காலத்திலும் சில யானைக்கோவில் கட்டடங்கள் அமைக்கப்பட்டிருக்கலாம்.  
ஆந்திராவின் நாகார்ஜுனகொண்டாவில் உள்ளிட்ட பௌத்த யானைக் கோயிலகளின் எச்சங்கள் காணப்படுகின்றன. அதுபோன்று இந்தியாவின் பல இடங்களில் யானைக்கோயில் அமைப்பில் கட்டப்பட்ட பௌத்த கோயில்கள் காணப்படுகின்றன.
# தூங்கானை மாடம்

## தூங்கானை மாடக் கோயில்கள் சில

- நாலூர் அமிர்தகலச நாதர் கோயில்
- காஞ்சிபுரம் சுவரகரேசுவரர் கோயில்
- திருத்தணி வீரட்டேசுவரர் கோயில்
- திரைலோக்கியநாதர் கோயில்
- திருப்பாசூர் வாசீஸ்வரர் கோயில்
- பெண்ணாகடம் பிரளயகாலேசுவரர் கோயில்
- திருவொற்றியூர் ஆதிபுரீசுவரர் கோயில்
# அப்புக்குட்டி பொதுவள்

**கலாமண்டலம் அப்புக்குட்டி பொதுவள்** (*Kalamandalam Appukutty Poduval*) இந்தியாவைச் சேர்ந்த ஒரு மத்தளக் கலைஞர் ஆவார். இசைப் பாடல்கள் இயற்றுபவராகப் புகழ் அடைந்தார். இசைக்கருவியின் அழகியல் கொட்டுகளால் பிரபலமடைந்தார் - இந்த இசைக் கொட்டுகள் தென்னிந்தியாவில் கேரளாவின் பாரம்பரிய நடன நாடகமான கதகளிக்கு ஒரு முக்கிய தாள துணையாகும். பழம்பெரும் வெங்கிச்சன் சுவாமியின் சீடரான இவர், செந்தழகர் கலாமண்டலம் கிருட்டிணன்குட்டி பொதுவளுடன் இணைந்து, அவர்களின் கலைநிகழ்ச்சியின் ஒலியியலில் புதிய முறைகளை ஏற்படுத்தினார்.  
திருச்சூர் மாவட்டத்தில் உள்ள கோயில் நகரமான திருவில்வமலை அப்புக்குட்டியின் சொந்த ஊராகும். திருவில்வல வெங்கிச்சன் சுவாமியிடம் மத்தளம் கற்றுக் கொண்டார். அப்புக்குட்டி தனது தாயக கல்வி நிலையமான கேரள கலாமண்டலத்தில் மத்தள ஆசிரியராக நீண்ட காலம் பணியாற்றினார். இக்கல்லூரியில் பயின்ற பாலூர் அச்சுதன் நாயர், கலாமண்டலம் நாராயணன் நம்பீசன் (நம்பீசன் குட்டி), தாமோதரன் நாயர், ஈச்சர வாரியர், நெல்லுவாய நாராயணன் நாயர், கலாமண்டலம் சங்கர வாரியர், கப்லிங்கட்டு வாசுதேவன் நம்பூதிரி, இராமதாசு மற்றும் சசி ஆகியோர் இவரது குறிப்பிடத்தக்க சீடர்கள் ஆவர்.  
அப்புக்குட்டி பொதுவள் 1986 ஆம் ஆண்டில் கலாமண்டலத்தில் இருந்து ஓய்வு பெற்றார். பின்னர் இவர் ஓட்டப்பாலத்திற்கு கிழக்கே உள்ள சதானம் கதகளி அகாடமியில் ( காந்தி சேவா சதன் ) வருகை தரும் ஆசிரியராகப் பணிபுரிந்தார். 2000 ஆம் ஆண்டில் இவர் சங்கீத நாடக அகாடமி விருதைப் பெற்றார்  
அப்புக்குட்டி பொதுவள் 2008 ஆம் ஆண்டு சனவரி மாதம் 27 ஆம் தேதியன்று தன்னுடைய 84 ஆவது வயதில் சிறிது காலமாக உடல்நிலை சரியில்லாமல் இருந்து இறந்தார்
# வடக்கு போர்னியோ பிரித்தானிய முடியாட்சி

**வடக்கு போர்னியோ பிரித்தானிய முடியாட்சி** (*Crown Colony of North Borneo*; மலாய்: *Tanah Jajahan Mahkota Sarawak*) என்பது 1946-ஆம் ஆண்டில், போர்னியோ தீவில் பிரித்தானிய முடியாட்சியின் (*Crown Colony*) கீழ் இருந்த ஒரு நிலப்பகுதியாகும்.  
1946 சூலை 1-ஆம் தேதி வரையில், சரவாக் மாநிலத்தைத் தற்காலிகமாக நிருவாகம் செய்த பிரித்தானிய இராணுவ நிருவாகம் (*British Military Administration - Borneo*) கலைக்கப்பட்ட பிறகு, சரவாக் மாநிலத்தில் பிரித்தானிய சரவாக் முடியாட்சி நிறுவப்பட்டது.
# வடக்கு போர்னியோ பிரித்தானிய முடியாட்சி

## பொது

1963 ஆம் ஆண்டு செப்டம்பர் 16-ஆம் தேதி மலேசியா கூட்டமைப்பு (*Federation of Malaysia*) உருவாக்கப்பட்டது. அதன் மூலம் பிரித்தானிய வடக்கு போர்னியோ முடியாட்சி (*Crown Colony of North Borneo*) என்பது சபா மாநிலம் (*State of Sabah*) என்று புதிய பெயரைப் பெற்றது.  
அப்போதைய பிரித்தானிய வடக்கு போர்னியோ நிறுவனத்தின் துணைத் தலைவராக (*Vice-Chairman of BNBC*) சர் சார்லசு செசல் (*Sir Charles Jessel*) என்பவர் இருந்தார். அவருடைய பெயர் செசல்டன் நகருக்கு வைக்கப்பட்டது.
# வடக்கு போர்னியோ பிரித்தானிய முடியாட்சி

## பொது

### பிரித்தானிய வடக்கு போர்னியோ நிறுவனம்

பிரித்தானிய வடக்கு போர்னியோ நிறுவனம் (*British North Borneo Company* என்பது வடக்கு போர்னியோ எனும் சபா மாநிலத்தில் உருவாக்கப்பட்ட ஒரு பிரித்தானிய நிறுவனம் ஆகும். இந்த நிறுவனம் 1881 நவம்பர் 1-ஆம் தேதி உருவாக்கப்பட்டது.  
1888-ஆம் ஆண்டில் வடக்கு போர்னியோ பகுதி (இன்றைய சபா மாநிலம்) பிரித்தானிய பேரரசின் பாதுகாப்புப் பகுதியாக மாறியது. ஆனாலும் 1946-ஆம் ஆண்டு வரை வடக்கு போர்னியோவின் நிர்வாகம் முழுவதும், பிரித்தானிய வடக்கு போர்னியோ முடியாட்சி அரசாங்கத்தால் (*Crown Colony of North Borneo*) ஏற்றுக் கொள்ளப்படும் வரையில், பிரித்தானிய வடக்கு போர்னியோ நிறுவனமே கவனித்துக் கொண்டது.
# வடக்கு போர்னியோ பிரித்தானிய முடியாட்சி

## பொது

### காயா தீவு

இதற்கிடையில், பிரித்தானிய வடக்கு போர்னியோ நிறுவனம் 1890-இல் லபுவான் தீவை தற்காலிகமாக நிர்வாகம் செய்தது. பின்னர் இந்த லபுவான் பகுதி, நீரிணைக் குடியேற்றங்களின் (*Straits Settlements*) ஒரு பகுதியாக மாறியது.  
1882-ஆம் ஆண்டில், பிரித்தானிய வடக்கு போர்னியோ நிறுவனத்திற்கு, சபாவை ஆட்சி செய்வதற்கான உரிமை கிடைத்து ஓர் ஆண்டு கழித்து, காயா தீவில் (*Gaya Island*) ஒரு புதிய குடியேற்றத்தை நிறுவியது.
# வடக்கு போர்னியோ பிரித்தானிய முடியாட்சி

## பொது

### வடகிழக்கு போர்னியோ

1963-ஆம் ஆண்டுக்கு முன்னர் சபா மாநிலம், செசல்டன் (*Jesselton*) என்று பொதுவாக அறியப்பட்டது. செசல்டன் என்பது இப்போதைய கோத்தா கினபாலு மாநகரைக் குறிப்பிடுவதாகும். 1967 டிசம்பர் 22-ஆம் தேதி, கோத்தா கினபாலு என சபா மாநில சட்டமன்றம் மாற்றம் செய்தது.  
1947-ஆம் ஆண்டிற்கு முன்னர், வடகிழக்கு போர்னியோவில் ஐக்கிய இராச்சியத்தின் கட்டுப்பாட்டில் ஆமைத் தீவுகள் (*Turtle Islands*), தாவி தாவி தீவுகள் (*Tawi-Tawi Islands*), மாங்சி தீவுகள் (*Mangsee Islands*) எனும் ஏழு தீவுகள் (*British-Controlled Islands*) இருந்தன.
# வடக்கு போர்னியோ பிரித்தானிய முடியாட்சி

## பொது

### ஐக்கிய இராச்சியம் - ஐக்கிய அமெரிக்கா ஒப்பந்தம்

1947 அக்டோபர் 16-ஆம் தேதி, ஐக்கிய இராச்சியம் மற்றும் ஐக்கிய அமெரிக்கா (*United States*) ஆகிய இரு நாடுகளுக்கும் இடையே ஓர் ஒப்பந்தம் கையெழுத்திடப்பட்டது. அந்த ஒப்பந்தத்தின் கீழ் அந்த ஏழு தீவுகளும் பிலிப்பீன்சு அரசாங்கத்திடம் ஒப்படைக்கப்பட்டன.  
அந்தத் தீவுகள் இப்போது பிலிப்பீன்சு நாட்டின் தென்மேற்கு தகலாகு (*Southwestern Tagalog Region*) மிமரோபா (*Mimaropa*) பிராந்தியம்; மற்றும் முசுலிம் மிண்டனாவோவின் பாங்சமோரோ தன்னாட்சிப் பகுதி (*Bangsamoro Autonomous Region*); ஆகியவற்றின் ஒரு பகுதியாக உள்ளன.
# கூட்டுறவுகளில் பெண்கள்

நாட்டுப் பெண்கள்]]  
கூட்டுறவு என்பது பரஸ்பரம், சமூகம், பொருளாதாரம் மற்றும் கலாச்சார நலனுக்காக தானாக முன்வந்து ஒத்துழைக்கும் நபர்களின் தன்னாட்சி அமைப்பு ஆகும். கூட்டுறவு நிறுவனங்கள் இலாப நோக்கற்றத்துடன் இயங்கும் சமூக மற்றும் வணிக நிறுவனங்களும் அடங்கும். அண்டைக் குடும்பம் மற்றும் உறவினர்களின் கூட்டு முயற்சியுடன், தளர்வான ஒழுங்கமைக்கப்பட்ட குழுக்கள் ஆகும். கூட்டுறவுகள் சுய உதவி, ஜனநாயகம், சமத்துவம் மற்றும் ஒற்றுமை போன்ற மதிப்புகளை அடிப்படையாகக் கொண்டவை. கூட்டுறவு நிறுவனங்கள் பெண் உறுப்பினர்களின் பொருளாதார மேம்பாட்டிற்கு பயனுள்ளதாக இருக்கும்.[3] 2013ம் ஆண்டின் முற்பகுதியில் சர்வதேச மகளிர் தினத்தை முன்னிட்டு, சர்வதேச கூட்டுறவுக் கூட்டமைப்பின் தலைவர் *டேம் பாலின் கிரீன்* கூறுகையில், "பெண்கள் பொருளாதார நடவடிக்கைகளின் ஏணியில் ஏறுவதற்கு கூட்டுறவு வணிகங்கள் பலவற்றைச் செய்துள்ளதுடன், அதனுடன் சமூக மரியாதை, செல்வாக்கு மற்றும் அரசியல் சட்டப்பூர்வத்தன்மை ஆகியவை அடங்கும்" என்றார். தனிமைப்படுத்தப்பட்ட மற்றும் தனித்தனியாகப் பணிபுரியும் பெண்களை கூட்டுறவு நிறுவனங்கள் ஒன்றிணைத்து பெரிய அளவிலான பொருளாதாரங்களை உருவாக்கவும், அதே போல் சந்தையில் தங்கள் சொந்த பேரம் பேசும் சக்தியை அதிகரிக்கவும் அனுமதிக்கின்றன.  
இருப்பினும் ஜனநாயகக் கட்டமைப்பு மற்றும் கூட்டுறவு உறுப்பினர்கள், குறிப்பாக பெண்கள், பாலின விதிமுறைகள் மற்றும் பிற கலாச்சார நடைமுறைகளால் பகிர்ந்து கொள்ளப்படும் மதிப்புகள் மற்றும் நன்மைகள் இருந்தபோதிலும், உலகெங்கிலும் உள்ள கூட்டுறவு உறுப்பினர்களில் பெண்கள் விகிதாசாரமாக குறைந்த பிரதிநிதித்துவத்தை அனுபவிக்கின்றனர். செயலில் அங்கம் வகிக்கும் பெண்களின் பிரதிநிதித்துவம் (கூட்டங்கள் மற்றும் வாக்களிப்பு வரை) மற்றும் தலைமை மற்றும் நிர்வாக பதவிகளில் பெண்களின் பங்கு குறைவாக உள்ளது. முழுக்க முழுக்க பெண்களால் நடத்தப்படும் மகளிர் கூட்டுறவு சங்கங்கள், பெண்கள் எளிதாக பங்கேற்கும் வகையில் கட்டமைக்கப்படலாம்.
# கூட்டுறவுகளில் பெண்கள்

## கூட்டுறவு சங்கங்களால் நன்மைகள்

"வேலையில் நியாயமான வருமானத்தை உறுதி செய்தல், உறுப்பினர்களுக்கான ஆதரவு, பாதுகாப்பான வேலை நிலைமைகள், சேகரிக்கப்பட்ட அல்லது வாங்கப்பட்ட மூலப்பொருட்களின் இருப்பு மற்றும் சாத்தியமான சந்தைகளுக்கான அணுகல்" உள்ளிட்ட பல பொதுவான அம்சங்களை கூட்டுறவுகள் கொண்டிருப்பதாக கூட்டுறவாளர் *ரேச்சல் மக்ஹென்றி* வாதிடுகிறார். மேலும் வளரும் நாடுகளில் மேற்கத்திய சந்தைகள் மற்றும் உள்ளூர் உறவினர்கள் சார்ந்த கட்டமைப்புகளுக்கு இடையே அவை "முக்கியமான இணைப்பாக" செயல்படுவதாக அவர் கூறுகிறார். கூட்டுறவாளர் *பிரெண்டா ரோஸ்பாம்* கூறுகையில், கூட்டுறவு என்பது ஏழைப் பெண் உறுப்பினர்களுக்கு வருமானத்தை வழங்குவதைத் தாண்டி, கூட்டுறவுகள் பெண்களுக்கு "அதிகாரம்" அளித்துள்ளதுடன், "பெண்களின் கண்ணியத்தை மேம்படுத்தியுள்ளன. மேலும் அவர்களின் வாழ்க்கைத் தரத்தை பெரிதும் மேம்படுத்துகிறது.  
*ஹோப் அகைன்* கூட்டுறவு சங்கத்தைச் சேர்ந்த உகாண்டா பெண்கள் கழுத்தணி தயாரிக்கும் வேலையில் ஈடுபட்டுள்ளனர்.
நேபாளப் பெண்கள் கூட்டுறவு ஒன்றின் ஆய்வில், பல்வேறு வகுப்புகள், சாதிகள் மற்றும் இனங்களைச் சேர்ந்த பெண்களைச் சேர்ப்பதால், பெண்களிடையே உள்ள சமூகத் தடைகள் உடைக்கப்படுகின்றன என்று *ரேச்சல் மக்ஹென்றி* கண்டறிந்தார். மேலும், இந்த பெண்கள் பெரும்பாலும் பொதுவான அனுபவங்கள் மற்றும் கூட்டுறவுகளில் பங்கேற்பதற்கான ஒத்த உந்துதல்களுடன் இணைந்துள்ளனர். பெண்களின் சுதந்திரத்தில் மற்ற மாற்றங்கள் நிகழ்ந்தன. குடும்ப உறுப்பினர்கள் மற்றும் மேல்தட்டு மக்களுடன் தொடர்புகொள்வதில் அதிக தன்னம்பிக்கை மற்றும் தன்னம்பிக்கை அதிகரிப்பதால் பெண்கள் பயனடைந்தனர். சில பெண் நெசவாளர்கள் முன்பு தங்களைச் சுரண்டிய வணிகர்களின் பார்வையில் அதிக பேரம் பேசும் சக்தியைப் பெற்றதாக உணர்ந்தனர்; மற்ற பெண்கள் தங்கள் மதிப்பு மற்றும் அவர்களின் சொந்த குடும்பங்களுக்கு ஒட்டுமொத்த பங்களிப்பைப் பற்றிய பெரிய உணர்வைப் பெற்றதாகக் கூறினர்.  
கூட்டுறவுப் பணியின் மற்றொரு முக்கிய நன்மை என்னவென்றால், பெண்கள், குழந்தைகள் மற்றும் குடும்பங்களைப் பராமரித்தல் போன்ற முக்கியமான பிற பொறுப்புகளுக்கான நேரத்தையும் சுதந்திரத்தையும் விட்டுக்கொடுக்கும் அதே வேளையில், பெண்களுக்கு போதுமான ஊதியத்தைப் பெறுவதற்கான வாய்ப்பை இது அனுமதிக்கிறது. கௌதமாலாவில் உள்ள UPAVIM கூட்டுறவு விடயத்தில், குழந்தைகளின் கல்விக்கான சேமிப்பிற்கு வலுவான முக்கியத்துவம் கொடுக்கப்பட்டது.
# கூட்டுறவுகளில் பெண்கள்

## குறுங்கடன்கள்

பெண்களுக்கு அதிகாரம் அளிப்பது தொடர்பான குறுங்கடன்களைச் சுற்றி பல சர்ச்சைகள் உள்ளன. கரீம் இவ்வாறு வாதிடுகிறார்; 1999ம் ஆண்டின் இனவரைவியல் ஆய்வின் அடிப்படையில், அரசு சாரா நிறுவனங்கள் வழங்கும் சிறு/குறு கடன்கள், கிராமப்புற மக்களின் வாழ்க்கையில் அதிக அதிகாரத்தைக் கொண்டுள்ளது. இது பெண்களுக்கு குறிப்பாக தீங்கு விளைவிக்கும். மேலும் கடனை கட்டத் தவறும் பெண்கள் மரியாதை குறைவாகவும், அவமானப்படுத்தப்படுகின்றனர்.
# ஒற்றையுறுப்பு கணம்

கணிதத்தில், **ஒற்றையுறுப்பு கணம்** அல்லது **ஓருறுப்பு கணம்** (*singleton*) என்பது ஒரேயொரு உறுப்பை மட்டுமே கொண்டுள்ள ஒரு கணமாகும். இது **அலகு கணம்** (*unit set*) எனவும் அழைக்கப்படுகிறது. எடுத்துக்காட்டாக, <math>0</math> என்ற ஒரேயொரு உறுப்பை மட்டும் கொண்டுள்ள <math>\{0\}</math> கணமானது ஒற்றையுறுப்பு கணமாகும்.  
**A = {a}** என்பது ஒரு ஒற்றையுறுப்பு கணம். இதில் **A** என்பது கணத்தையும், *a* ஆனது கணத்திலுள்ள ஒற்றை உறுப்பையும் குறிக்கின்றன.
:ஒற்றையுறுப்புக் கணத்தின் எண்ணளவை (உறுப்புகளின் எண்ணிக்கை) "1" ஆகும்.
:ஒற்றையுறுப்புக் கணத்தின் உட்கணங்களின் எண்ணிக்கை "2" ஆகும். மேலே குறிப்பிடப்பட்டுள்ள **A** கணத்திற்கு { }, {a} என இரு உட்கணங்கள் உள்ளன.  
தரப்பட்ட ஒரு கணத்தின் ஒற்றையுறுப்பு உட்கணங்களின் எண்ணிக்கை அக்கணத்திலுள்ள உறுப்புகளின் எண்ணிக்கைக்குச் சமமாக இருக்கும். எடுத்துக்காட்டாக,
:A = {a, e, i , o, u}. இக்கணத்தில் 5 உறுப்புகள் உள்ளன.
:**A** இன் ஒற்றையுறுப்பு உட்கணங்கள்: {a}, {e}, {i}, {o}, {u}
# ஒற்றையுறுப்பு கணம்

## பண்புகள்

- கணக் கோட்பாட்டின்படி, எந்தவொரு கணமும் தனக்குத்தானே ஒரு உறுப்பாக இருக்காது. எனவே கண்டிப்பாக ஒற்றையுறுப்பு கணமானது அதனுள் உள்ள ஒரேயொரு உறுப்பிலிருந்து வேறுபட்டது. எடுத்துக்காட்டாக,
- 1, {1} - இவையிரண்டும் வெவ்வேறானவை;
- வெற்றுக்கணமும் வெற்றுக்கணத்தை மட்டுமே ஒரேயொரு உறுப்பாகக் கொண்ட கணமும் வெவ்வேறானவை.
- ஒற்றையுறுப்புக் கணத்தின் ஒரேயொரு உறுப்பும் ஒரு கணமாக இருக்கலாம். எடுத்துக்காட்டாக,
::<math>\{\{1, 2, 3\}\}</math> என்ற ஒற்றையுறுப்பு கணத்தின் உறுப்பு <math>{1, 2, 3}</math> என்ற கணமாக (இது ஒற்றையுறுப்புக் கணமல்ல) இருப்பதைக் காணலாம்.
- ஒரு கணத்தின் எண்ணளவை என "இருந்தால், இருந்தால்தான்" அது ஒற்றையுறுப்பு கணமாக இருக்க முடியும்.
- ஒற்றையுறுப்பு கணத்திலிருந்து ஏதாவதொரு கணத்திற்கு வரையறுக்கப்படும் சார்பு, உள்ளிடுகோப்பாக இருக்கும். இப்பண்பைக் கொண்டுள்ள ஒரேயொரு ஒற்றையுறுப்பற்ற கணம் வெற்றுக் கணமாகும்.
- பெல் எண் முழுவெண் தொடர்முறையானது ஒரு கணத்தின் பிரிவினைகளின் எண்ணுதலை எனவும், ஒற்றையுறுப்புக் கணங்கள் நீங்கலான எண்ணிக்கை எனவும் தருகிறது..
# கே. கே. என். குரூப்

**கே. கே. என். குரூப்** *(K. K. N. Kurup)* (பிறப்பு 1939) ஓர் இந்திய வரலாற்றாசிரியர் மற்றும் கோழிக்கோடு பல்கலைக்கழகத்தின் முன்னாள் துணைவேந்தர் ஆவார். தென்னிந்தியாவின் மலபார் பகுதிகள் குறித்த வரலாற்று ஆய்வில் இவர் தனித்துவம் மிக்கவர் ஆவார்.
# கே. கே. என். குரூப்

## கல்வி மற்றும் பணிவாழ்க்கை

குரூப் தில்லிப் பல்கலைக்கழகம் தனது இளங்கலைப் பட்டம் பெற்றார். கோழிக்கோடு பல்கலைக் கழகத்தில் முதுகலை பட்டமும் 1976ம் ஆண்டு முனைவர் பட்டமும் பெற்றார். 1972 ம் ஆண்டு முதல் கோழிக்கோடு பல்கலையில் தனது ஆசிரியப் பணியைத் துவக்கினார். 1983ம் ஆண்டு மங்களூர் பல்கலைக்கழகத்தில் வரலாற்றுத் துறை பேராசிரியராகவும் துறைத்தலைவராகவும் பணியாற்றினார். பின்னர் கோழிக்கோடு பல்கலைக்கழகத்திலும் பேராசிரியர் பதவி வழங்கப்பட்டது. 1991ம் ஆண்டு கோழிக்கோடு பல்கலைக்கழகத்தில் வரலாற்றுத்துறைத்தலைவராக நியமிக்கபட்டார். 1998ம் ஆண்டு ஜூன் மாதத்தில் அப்பல்கலைக்கழகத்தின் துணைவேந்தராக நியமிக்கப்பட்டார்.  
இந்த காலக்கட்டத்தில் பல்கலைக்கழகத்தில் பணியாளர்கள் பற்றாக்குறை நிலவியது. இவர் துணைவேந்தராக பணியாற்றிய காலத்தில் பல்கலைக்கழகம் மீண்டும் தன் நல்ல நிலைக்குத் திரும்பியது. மாணவர்களின் எண்ணிக்கை அதிகரித்ததது. புதிய பொறியியல் கல்லூரி அறிமுகம் செய்யப்பட்டது.
வயநாடு, வடக்காரா, திரிச்சூர் ஆகிய பகுதிகளில் ‘கிராமங்களுக்கான அறிவு’ என்னும் இவரது இயக்கத்தின் ஒருபகுதியாக பல்கலைக்கழகத்தின் மூன்றாம் நிலை அமைப்புகள் நிறுவப்பட்டன.  
2002ல் இவர் துணைவேந்தராக இருந்தபொழுது வடக்கராவில் தொடங்கப்பட்ட மலபார் ஆராய்ச்சி மற்றும் மேம்பாட்டு நிறுவனம் இவரது புதிய முன்னெடுப்பாகும். அந்த ஆண்டு ஜூன் மாதத்தோடு அவரது பதவிக்காலம் நிறைவடைந்த பிறகு, அதிக நேரத்தை அவர் அங்கு செலவிட்டார்.  
அதுகுறித்து விவரிக்கும் குரூப் “ஆக்கப்பூர்வமான மற்றும் அறிவார்ந்த தலையீடுகள் மூலம் மக்களைத் தைரியப்படுத்த உழைக்கும் அறிஞர்கள் மற்றும் சாதாரண குடிமக்களின் அமைப்பாக இந்நிறுவனம் செயல்படுகிறது. மலபார் ஆராய்ச்சி மற்றும் மேம்பாட்டு நிறுவனம்( MIRD) சமூக அறிவியல் தளத்தில் கருத்தரங்குகள், மற்றும் விவாதங்களை அடிக்கடி நடத்துகிறது. ஒரு சமூக விஞ்ஞானி ஒரு சமூகத்தை கட்டமைக்கும் பொறியாளர் என்றும், பயனுள்ள வாதங்கள் மூலம் அவர் சிறப்பாக பணியாற்ற முடியும் என்றும் நாங்கள் நம்புகிறோம். MIRD அதற்கான தளத்தை வழங்குகிறது” என்கிறார்.
1981ம் ஆண்டு மலையாள மொழியில் சமூக அறிவியல் துறையில் சிறந்த ஆய்வுக்காக கே.தாமோதரன் விருதினை வென்றார்.
2019 ஆம் ஆண்டு அன்னஹ்தா தேசிய சிறப்பு விருதினைப் பெற்றார்.
# கே. கே. என். குரூப்

## படைப்புகள்

குரூப் ஆங்கிலம் மற்றும் மலையாள மொழிகளில் பல்வேறு ஆய்வு நூல்களையும் ஆய்வுக்கட்டுரைகளையும் வெளியிட்டுள்ளார்.
கேரளாவில் தெய்யம் மற்றும் ஹீரோ வழிபாடு. இந்திய வெளியீடுகள். 1973.  
கேரள வரலாறு மற்றும் கலாச்சாரத்தின் அம்சங்கள். 1976.  
- வில்லியம் லோகன்: மலபார் விவசாய உறவுகளில் ஒரு ஆய்வு. சந்தியா பப்ளிகேஷன்ஸ். 1981.  
- பழசி சமரங்கல். 1981.  
- மாடர்ன் கேரளா: ரிசர்ச் பேப்பர்ஸ் இன் ஹிஸ்டரி. கேரளா பாஷா நிறுவனம். 1982.  
- டெல்லிச்சேரி தொழிற்சாலையின் வரலாறு, 1683-1794. சந்தியா பப்ளிகேஷன்ஸ். 1985.  
- நவீன கேரளா: சமூக மற்றும் விவசாய உறவுகள் பற்றிய ஆய்வுகள். மிட்டல் பப்ளிகேஷன்ஸ். 1988. ISBN 9788170990949.  
- கேரளாவில் விவசாயப் போராட்டம். 1989.  
- இந்தியாவில் விவசாயிகள், தேசியவாதம் மற்றும் சமூக மாற்றம். சுக் பப்ளிகேஷன்ஸ். 1991.  
- இந்தியாவின் கடற்படை மரபுகள்: குன்ஹாலி மரக்கார்களின் பங்கு. வடக்கு புத்தக மையம். 1997. ISBN 9788172110833. (எடிட்டர்)  
- தேசியவாதம், சமூக மாற்றம்: மலையாள இலக்கியத்தின் பங்கு. 1999.  
- குருப், கே.கே.என். (2000). காசர்கோடு தாலுக்கின் சிறப்புக் குறிப்புடன் தென் கனராவில் நில ஏகபோகம் & விவசாய அமைப்பு. ISBN 81-7748-006-5.  
- குருப், கே.கே.என். (2002) [1975]. கண்ணனூர் அலி ராஜாக்கள். ISBN 81-7748-031-6.
# சனாமகி அகோங் கோங் சிங்பா

**சனாமகி அகோங் கோங் சிங்பா** (*Sanamahi Ahong Khong Chingba*) மணிப்பூர் மாநிலத்தில் வாழ்கின்ற மணிப்புரி மக்கள் கொண்டாடுகின்ற ஒரு மதத் திருவிழாவாகும். சனாமகி செங் ஓங்பா அல்லது காங் சிங்பா என்ற பெயர்களாலும் இவ்விழா அழைக்கப்படுகிறது. மணிப்புரி மக்களின் கடவுளான லைனிங்தௌ சனாமகியை உள்ளடக்கிய பிரமாண்டமான இரதத்துடன் கூடிய பொது ஊர்வலம் இத்திருவிழாவின் முக்கியமான அடையாளமாகும். திருவிழாவின் முக்கிய நிகழ்வுகள் அனைத்தும் இம்பால் நகரத்தில் நடைபெறுகின்றன. ஊர்வலத்தில் சேரும் ஆயிரக்கணக்கான யாத்ரீகர்களை இந்நிகழ்வுகள் ஈர்க்கின்றன. . 350 ஆண்டுகளுக்கு முன்பு கொண்டாடப்பட்ட இத்திருவிழா, நீண்ட இடைவேளைக்குப் பிறகு, 2018ஆம் ஆண்டு முதன்முதலில் கொண்டாடப்பட்டது.  
சனாமகி அகோங் கோங் சிங்பா திருவிழாவின் போது, ஆயிரக்கணக்கான பக்தர்கள் அரிசி, பழங்கள், காய்கறிகள், பணம் மற்றும் பாரம்பரிய சடங்குகளை காணிக்கையாக்கியும் சடங்குகள் நிகழ்த்தியும் கடவுளிடம் ஆசீர்வாதம் பெறுகிறார்கள். இம்பால் நகரின் மையப்பகுதியில் அலங்கரிக்கப்பட்ட சனாமகியை ஏற்றிய தேர் ஒன்று பயணிக்கும். இந்தப் பயணம் உள்நாட்டில் காங் சிங்பா என்று அழைக்கப்படுகிறது.  
சனாமகி அகோங் கோங் சிங்பா திருவிழா என்பது முற்றிலும் சனாமகி இனத்தினரின் மதத் திருவிழாவாகும். ஆனால் மணிப்புரி மக்கள் சமூகத்தின் இந்துமயமாக்கலுக்குப் பிறகு, இதேபோன்ற ஒரு திருவிழா உருவாக்கப்பட்டது.
# மூலக்கொத்தளம்

**மூலக்கொத்தளம்** என்பது இந்தியா தீபகற்பத்தில் தமிழ்நாடு மாநிலத்தின் சென்னை மாவட்டத்திலுள்ள ஒரு புறநகர்ப் பகுதியாகும். 50 வருடங்களுக்கு மேலாக, மீன் கருவாட்டு சந்தை ஒன்று மூலக்கொத்தளம் பகுதியில் இயங்கி வருகிறது.  
கடல் மட்டத்திலிருந்து சுமார் 29 மீட்டர் உயரத்தில் அமைந்துள்ள மூலக்கொத்தளம் பகுதியின் புவியியல் ஆள்கூறுகள், ஆகும். பாரிமுனை, ராயபுரம், ஜார்ஜ் டவுன், காசிமேடு, தண்டையார்பேட்டை, வண்ணாரப்பேட்டை, சௌகார்பேட்டை, வள்ளலார் நகர், மண்ணடி, பேசின் பாலம் மற்றும் கொண்டித்தோப்பு ஆகியவை மூலக்கொத்தளம் பகுதிக்கு அருகிலுள்ள முக்கிய புறநகர்ப் பகுதிகளாகும்.  
மூலக்கொத்தளத்தில் 120 ஆண்டுகள் பழமையான மயானம் உள்ளது. இந்தி எதிர்ப்புப் போராட்டத்தில் உயிர் நீத்த நடராஜன் மற்றும் தாளமுத்து ஆகியோரின் இறுதி இளைப்பாறும் இடமான இந்த மயானம் வரலாற்றுச் சிறப்புமிக்க இடமாகும். மேலும், சமூக ஆர்வலரும் சீர்திருத்தவாதியுமான சா. தருமாம்பாளுக்கு இங்கு நினைவிடம் அமைக்கப்பட்டுள்ளது. இந்த மயானத்தின் பரப்பளவு சுமார் 20 ஏக்கர். மூலக்கொத்தளம் மயானத்தின் அருகே, ஆதிதிராவிட மக்களின் நலன் கருதி, பல அடுக்குமாடி குடியிருப்புகளைக் கட்ட, தமிழக அரசு முன்மொழிந்துள்ளது. இதற்கு ம. தி. மு. க., சி. பி. எம்., வி. சி. க., போன்ற சில அரசியல் கட்சிகள் எதிர்ப்பு தெரிவித்தாலும், இங்குள்ள மயானத்தின் ஒரு பகுதியைக் கையகப்படுத்த, தமிழ்நாடு குடிசை மாற்று வாரியம் தேவையான நடவடிக்கைகளை மேற்கொண்டு வருகிறது. அனைத்து நவீன வசதிகளுடன் கட்டப்படும் 1,044 குடியிருப்புகளின் திட்டச் செலவு சுமார் ரூ.138.29 கோடி என மதிப்பிடப்பட்டுள்ளது.  
மூலக்கொத்தளம் பகுதியில் அமைந்துள்ள மூர்த்தி விநாயகர் கோயில், தமிழ்நாடு அரசின் இந்து சமய அறநிலையத் துறை கட்டுப்பாட்டின் கீழ் இயங்கி வருகிறது.
# துவிதா

**துவிதா** (*Duvidha*) என்பது 1973 ஆம் ஆண்டு இந்தியாவில் மணி கவுல் இயக்கிய ஒரு பேய்த் திரைப்படமாகும். இத்திரைப்படம் விசயதன் தேத்தாவின் இதே பெயரிலான இராசத்தான் மாநிலத்தில் வழக்கிலிருந்த கதையை அடிப்படையாகக் கொண்டது. இப்படத்தில் ரவி மேனன் மற்றும் ரைசா பதம்சி ஆகியோர் முக்கிய வேடங்களில் நடித்துள்ளனர். திரைப்படம் விமர்சன ரீதியாக பாராட்டப்பட்டது. சிறந்த இயக்கத்திற்கான தேசிய திரைப்பட விருதும் 1974 ஆம் ஆண்டிற்கான பிலிம்பேர் விருதுகளில் சிறந்த திரைப்படத்திற்கான விமர்சகர்கள் விருதும் இப்படத்திற்கு கிடைத்தன. சாருக்கான் மற்றும் இராணி முகர்ச்சி முக்கிய வேடங்களில் நடிக்க இந்தப் படம் 2005 ஆம் ஆண்டு *பகேலி* என்ற பெயரில் மறு ஆக்கம் செய்யப்பட்டது.
# துவிதா

## கதை

இத்திரைப்படம் இராசத்தானின் கிராமப்புற பின்னணியில் உருவாகியது. திரைப்படத்தின் கதை விசயதன் தேத்தாவின் கதையை அடிப்படையாகக் கொண்டதாகும். ஒரு வணிகரின் மகனான கிரிசன்லால் (ரவி மேனன்) பற்றி இராசத்தானில் இருந்த பிரபலமான நாட்டுப்புறக் கதையுடன் இத்திரைப்படத்தின் கதை தொடர்பு கொண்டிருந்தது.
# துவிதா

## மறு ஆக்கம்

2005 ஆம் ஆண்டு வெளியான அமோல் பலேகர் திரைப்படமான *பகேலியும்* இதே கதையை அடிப்படையாகக் கொண்டதாகும். .
# சுதிர் சக்ரவர்த்தி

**சுதிர் சக்ரவர்த்தி**(Sudhir Chakravarti) (19 செம்டம்பர் 1934- 15 திசம்பர் 2020) ஒரு வங்காள கல்வியாளர் மற்றும் எழுத்தாளர் ஆவார். வங்காள நாட்டுப்புறவியல் கலாச்சாரம் மேம்பாடு மற்றும் ஆராய்ச்சித்துறையில் இவர் பெரும்பங்காற்றியுள்ளார். சக்ரவர்த்தி காலனிய உரைநடையின் தன்மையை மண்சார்ந்த நடையில் மாற்றியமைத்தவர் ஆவார். இவர், ஆழமானவற்றையும் தனது நகைச்சுவை கலந்த எழுத்து நடை மூலம் விளங்கவைக்கும் தனித்தன்மை பெற்றிருந்தார்.
# சுதிர் சக்ரவர்த்தி

## ஆரம்பகால வாழ்க்கை மற்றும் பணி

சுதிர் சக்ரவர்த்தி அல்லது சுதிர் பிரசாத் 1934ம் ஆண்டு செம்டம்பர் 19ல் சிப்பூர் என்னும் ஊரில் பிறந்தார். ராம்பிரசாத் சக்ரவர்த்தி மற்றும் பீனாபணி சக்ரவர்த்தி இவரது பெற்றோர் ஆவர்.  
சக்ரவர்த்தியின் குழந்தைப்பருவத்தில் கல்கத்தாவில் நடந்த சப்பானியர்களின் குண்டுவீச்சுகளால் இவரது முன்னோர் ஜமீ்ன்தார்களாக நிலங்களைக் கொண்டு இருந்த நாடியா மாவட்டத்தின் திக்நகர் பகுதிக்கு இவரது தந்தை குடும்பத்துடன் குடிபெயர்ந்தார். அதன்பிறகு, நாடியா மாவட்டத்தின் கிருஷ்ணா நகர் பகுதிக்கு குடிபெயர்ந்தனர்.
சக்ரவர்த்தி தன்னுடைய கல்வியை கல்கத்தா பல்கலைக்கழகத்தில் முடித்தார். இவர், நாட்டுப்புறவியல் துறை , வங்காள பண்பாட்டு மானுடவியல் துறை சார்ந்த தனது ஆய்வுகளுக்காக அறியப்படுகிறார். இவர், 30 ஆண்டுகளில் மேற்கு வங்காளத்தில் பல்வேறு கிராமங்களுக்கும் பயணம் செய்து நாட்டுப்புற கலாச்சாரங்கள் குறித்த ஆய்வை மேற்கொண்டார்.
சக்ரவர்த்தி 1958 முதல் 1994 வங்காள இலக்கியத்தில் பேராசிரியராகப் பணியாற்றினார். பணிஓய்வுக்குப் பின்னரும் தனது பணியை 2011ம் ஆண்டு வரை தொடர்ந்தார். இவர் கிருஷ்ணா நகர் அரசு கல்லூரியில் பேராசிரியராகவும், ஜாதவ்பூர் பல்கலையில் கவுரவ விரிவுரையாளராகவும் பணியாற்றினார். இசை, கலை, நாட்டுப்புறவியல், பண்பாட்டு மானுடவியல், ஆகிய துறைகளில் 85க்கும் மேற்பட்ட நூல்களைப் படைத்துள்ளார். இவர் வங்காள இலக்கிய இதழான துருபதா என்னும் இதழின் ஆசிரியராகவும் இருந்தார்.
2020ம் ஆண்டு திசம்பர் 15ல், கொல்கத்தாவில் மரணம் அடைந்தார்.
# சுதிர் சக்ரவர்த்தி

## இலக்கியப் பணி

இவர் ரபீந்தரநாத் தாகூர் முதல் லாலன் பாகிர் வரை, பாவுல் கலாச்சாரம் முதல் மண்பானை தயாரிப்பு வரை, வங்காள கிராமங்களின் ஓவியங்கள் என அனைத்தும் இவரது ஆய்வுப் பொருண்மையாக அமைந்தது. ஆராய்ச்சி மற்றும் எழுத்தைத் தவிர, அவர் ஒரு சிறந்த ஆசிரியராகவும் இருந்தார்.12 இதழ்களைக் கொண்ட அவரது 'துருவபதா' பத்திரிகை வங்காள இலக்கிய சமூகத்தில் ஒரு பரபரப்பை ஏற்படுத்தியது.  
வங்காள நாட்டுப்புற கலாச்சாரம் பற்றிய ஆய்வுக்கு அவரது பங்களிப்பு மகத்தானது ஆகும். கர்தபாஜா, பலஹரி, சாஹேப்தானி, அவர்களின் நம்பிக்கை மற்றும் அவர்களின் பாடல்களின் உப-மதங்கள் மற்றும் வழிபாட்டு முறைகள் பற்றிய மகத்தான விரிவான படைப்புகளை எழுதியுள்ளார். 18 ஆம் நூற்றாண்டில் வில்லியம் ஹண்டர் மற்றும் அக்ஷோய் குமார் தத்தா ஆகியோருக்குப் பிறகு, சிலர் மட்டுமே இந்த துறைகளில் ஆய்வு செய்வதில் கவனம் செலுத்தியுள்ளனர் என்பது குறிப்பிடத்தக்கது. இவரது 'பிரத்ய லோகாயத் லாலன்' புத்தகம் லாலன் ஃபகிரின் நடைமுறை குறித்த பதிவுகளில் சிறந்ததாகக் கருதப்படுகிறது.
இவர் வங்காளத்தின் கிராமங்களில் கடுமையான களப்பணி செய்து பல்வேறு சமூகங்களின் பாடல்களை சேகரித்தார். இது இவரை மற்ற ஆராய்ச்சியாளர்களிடமிருந்து வேறுபடுத்தி காட்டியது. நாட்டுப்புறவியல் தொடர்பான தனது ஆராய்ச்சி அனுபவத்தை 'கபீர் நிர்ஜன் பாதே' (ஆழமான தனிமையான சந்துகளில்)' என்ற புத்தகத்தில் பதிவு செய்துள்ளார்.சக்ரவர்த்தி 2002 இல் தனது 'பவுல் ஃபகிர் கோத்தா' புத்தகத்திற்காக ஆனந்தா விருதை வென்றார், மேலும் 2004 இல் அதற்கான சாகித்ய அகாதமி விருதைப் பெற்றார்.
# சுதிர் சக்ரவர்த்தி

## படைப்புகள்

1. சாஹிப்தானி சம்பிரதாய் ஓ டேடர் கான்  
2. கேனர் லிலர் சேய் கினாரே, 1985  
3. கிருஷ்ணகரர் மிருத்சில்போ ஓ மிருத்சில்பி சமாஜ், 1985  
4. பலஹரி சம்பிரதாய் அல்லது தாடர் கான், 1986  
5. கபீர் நிர்ஜன் பாதே, 1989  
6. த்விஜேந்திரலால் ஸ்மரன் பிஸ்மரன், 1989  
7. பங்களா கேனர் சந்தனே, 1990  
8. சதர் -மஃபஸ்வால், 1990  
9. அக்ராட்வைபர் கோபிநாத், 1992  
10. நிர்ஜன் ஏகேகர் கான் ரவீந்திரசங்கீத், 1992  
11. பங்களா கேனர் சார் திகந்தா, 1992  
12. பிரத்ய லோகாயத லாலன், 1992  
13. சல்சித்ரர் சித்ரலேகா, 1993  
14. பங்களா ஃபிலிமர் கான் ஓ சத்யஜித் ரே, 1994  
15. நிர்பாஸ் (निर्बास), 1995  
16. பஞ்சகிராமர் கராச்சா, 1995  
17. பச்சிம்பாங்கர் மேளா அல்லது மோஹோத்சவ், 1996  
18. தேபப்ரதா பிஸ்வாசர் கான், 1997  
19. லாலன் (লালন), 1998  
20. மதி-பிரிதிபீர் தானே, 1999  
21. பவுல் ஃபகிர் கதா, 2001  
22. பங்களா கேனர் அலோக்போர்போ, 2001  
23. கணே கணே காயோயா, 2003  
24. பங்களார் கவுனதர்மா : சாஹேப்தானி ஓ போலஹரி, 2003  
25. ரூப் பார்னே சண்டே, 2003  
26. லேகா போரா கோரே ஜெ, 2003  
27. உட்சபே, மெலே இதிஹேஸ், 2004  
28. கனரன் பஹிரானா, 2006  
29. கபிதர் விசித்ரா பாதே, 2006  
30. கான் ஹோடே கானே, 2008  
31. லோக்யோட்டர் அந்தர்மோஹோல், 2008  
32. ஷாமுக் ஜினுக், 2009  
33. அக்யானர் கோஜே, 2009  
34. லோக்சோமாஜ் ஓ லோக்சித்ரா, 2009  
35. ரவீந்திரநாத் அனேகந்தா, 2010  
36. நிர்ஜன்சஜனே, 2011  
37. அலல்தோஸ்ட் சேவகமாலினி லாலன், 2011  
38. மனினி ருப்மதி குபீர் கோசாய், 2012  
39. கபிதர் கோன்ஜே (கவிதைக்கான தேடல்), 2012  
40. தேகா ந தேகயே மேஷா, 2012  
41. சுதிர் சக்கரவர்த்தி ராசனாவலி -1, 2012  
42. சுதிர் சக்கரவர்த்தி ராசனாவலி -2, 2013  
43. சோறானா ஏய் ஜிப்பி,2013  
44. பத்ராஜனர் ட்ரிஷ்டிட் லாலன் ஃபகிர், 2013  
45. சாஹித்யர் லோகாயத பாதை, 2013  
46. அனெக் டின்னர் அனெக் கதா, 2013  
47. அபாடலர் ரூபாபாலி அபாடலர் படபாலி, 2013
# சுதிர் சக்ரவர்த்தி

## விருதுகள்

- பவுல் ஃபகிர் கதா புத்தகத்திற்காக 2002 இல் ஆனந்த புரஷ்கர் விருது.
- 2004 இல் ஆண்டு சாகித்ய அகாதமி விருது
2006 இல் கல்கத்தா பல்கலைக்கழகத்தின் புகழ்பெற்ற ஆசிரியர் விருது  
- தில்லி பல்கலைக்கழகத்தின் நரசிம்ம தாஸ் விருதிற்கான பதக்கம்
- ஆசிய சங்கத்தின் டாக்டர் சுகுமார் சென் தங்கப் பதக்கம்
- தாகூர் ஆராய்ச்சி நிறுவனம் வழங்கிய ரவீந்திரதத்வாச்சார்யா என்ற பட்டம்.
# ஆஷா சிங்

**ஆஷா திகம்பர் சிங்** (*Asha Digamber Singh*) (1 ஆகத்து 1955 - 30 ஆகத்து 2021) பாரதிய ஜனதா கட்சியின் தலைவர் மற்றும் தொழிலதிபர் ஆவார். இவர் முன்னாள் அமைச்சர் திகம்பர் சிங்கின் மனைவியாவார். ஸ்ரீ திகம்பர் குழும மருத்துவமனைகள் மற்றும் நிறுவனங்களுக்கு இவர் தலைவராக இருந்தார்.
# ஆஷா சிங்

## ஆரம்ப மற்றும் தனிப்பட்ட வாழ்க்கை

ஆஷா சிங் உத்தரபிரதேச மாநிலம் மதுராவில் 1 ஆகத்து 1955-ல் பிறந்தார். இவரது தந்தை சவுத்ரி திவான் சிங் இந்திய ரயில்வேயில் உயர் பதவியிலிருந்தவர். இவரது தாயார் இல்லத்தரசி. ஆஷா சிங் மதுராவில் உள்ள பள்ளியில் படித்தார்.  
ஆஷா சிங் 19 சனவரி 1974 அன்று ராஜஸ்தானின் பரத்பூரில் திகம்பர் சிங்கை மணந்தார். இவர்களுக்கு இரண்டு குழந்தைகள் இருந்தன. இவரது சகோதரர் சவுத்ரி லக்ஷ்மி நாராயண் சிங் உத்தரபிரதேச அரசில் அமைச்சராக உள்ளார்.
# ஆஷா சிங்

## தொழில்

திரு. திகம்பர் குழும மருத்துவமனைகள் மற்றும் மருத்துவ நிறுவனங்கள் ராஜஸ்தானில் ஒரு முக்கிய குழுவாகும். அதற்கு, ஆஷா சிங் தலைவர் மற்றும் நிறுவனராக இருந்தார்.  
ஆஷா சிங்கின் கணவர் திகம்பர் சிங் இரண்டு தசாப்தங்களாக சட்டமன்ற உறுப்பினராக (எம்எல்ஏ) (இந்தியா) இருந்தார். மேலும், ராஜஸ்தான் அரசாங்கத்தில் கேபினட் அமைச்சராக பணியாற்றினார். அவர் பாஜக அமைப்பில் பல்வேறு பதவிகளுக்கான சாத்தியமான வேட்பாளராகக் காணப்பட்டார். அவரது பெயர் 2008 & 2013 ராஜஸ்தான் தேர்தல்களின் போது நாட்பாய், பரத்பூர் தொகுதியில் இருந்து பரப்பப்பட்டது. இருப்பினும், அரசியல் காரணங்களால் திகம்பர் சிங், ஆஷாவை சட்டமன்றத் தேர்தலில் போட்டியிட ஊக்கப்படுத்தினார். 2017 இல் இவரது கணவர் இறந்ததைத் தொடர்ந்து, பரத்பூரில் உள்ள தீக் குமாஹீர் தொகுதியில் அவர் பதவியேற்றார். ஆனால், அவரது மகன் ஷைலேஷ் தேர்தலில் போட்டியிட்டார்.
# ஆஷா சிங்

## நோய் மற்றும் இறப்பு

ஜனவரி 2021 இல் ஆஷா சிங்கிற்கு மேம்பட்ட கருப்பை புற்றுநோய் இருப்பது கண்டறியப்பட்டது. ஜெய்ப்பூரில் உள்ள சவாய் மான் சிங் மருத்துவமனையில் கீமோதெரபி சிகிச்சைக்கு உட்படுத்தப்பட்டார். இவர் மே 2021 இல் புது டெல்லியில் உள்ள பிஎல்கே-மேக்ஸ் மருத்துவமனையில் ஒரு அறுவை சிகிச்சைக்கு உட்படுத்தப்பட்டார் மற்றும் மிகவும் சிறப்பு வாய்ந்த மருத்துவர் குழுவின் மேற்பார்வையில் இருந்தார்.  
ஆஷா சிங் 30 ஆகஸ்ட் 2021 அன்று ஜெய்ப்பூரில் உள்ள எடர்னல் ஹார்ட் கேர் சென்டரில் இறந்தார். பல உறுப்புகள் செயலிழந்ததே இறப்புக்கான காரணம் என கண்டறியப்பட்டது.  
ஆஷா சிங்கின் மரணத்தைத் தொடர்ந்து, முதல்வர் அசோக் கெலாட் தனது வருத்தத்தைத் தெரிவித்தார் மற்றும் முன்னாள் முதல்வர் வசுந்தரா ராஜே ஆஷாவை தோழியாக நினைத்து அதிர்ச்சியையும் திகைப்பையும் தெரிவித்தார். ஆகஸ்ட் 31 அன்று ராஜஸ்தானின் பரத்பூரில் சிங்கின் இறுதிச் சடங்கில் 6 எம்.பி.க்கள் மற்றும் எம்.எல்.ஏக்களுடன் ராஜஸ்தான் அரசாங்கத்தைச் சேர்ந்த12 அமைச்சர்கள் கலந்து கொண்டனர். இவருக்கு மரியாதை செய்யும் பொருட்டு, கிழக்கு ராஜஸ்தானில் சந்தைகள் ஒரு நாள் மூடப்பட்டன.
# பீனா கண்ணன்

**பீனா கண்ணன் (Beena Kannan)**, சீமாட்டி டெக்ஸ்டைல்ஸ் நிறுவனத்தின் தலைமை நிர்வாக அதிகாரி மற்றும் முன்னணி ஆடை வடிவமைப்பாளர் ஆவார்.
# பீனா கண்ணன்

## தொழில்

பல்கலைக்கழக படிப்பிற்குப் பிறகு, இவர், தனது தந்தை மற்றும் கணவருடன் 1980 இல் குடும்பத் தொழிலான ஜவுளி சில்லறை வணிகமான 'சீமாட்டி'யில் சேர்ந்தார். 'சீமாட்டி' நிறுவனம், இவரது தாத்தா, பிரபல ஜவுளி வியாபாரி வீரையா ரெட்டியார் என்பவரால் தொடங்கப்பட்டது. இவர் தென்னிந்தியாவில் மிகவும் கவனிக்கப்பட்ட திருமண பட்டு புடவை வடிவமைப்பாளர்களில் ஒருவரானார். மேற்கத்திய மற்றும் வட இந்திய நாகரீகங்களின் தாக்குதலை எதிர்கொண்டாலும் புடவைகளுக்கான இடத்தின் பெருமையைத் தக்கவைத்துக்கொள்வதற்கான இவரது முயற்சிகள் இவரது தனித்துவமான பங்களிப்பாகத் தோன்றுகிறது.
# பீனா கண்ணன்

## சாதனை / விருதுகள்

பீனா கண்ணன் உருவாக்கிய மிக நீளமான பட்டுப் புடவை (அரை கிமீ ) 2007 இல் கின்னஸ் சாதனை புத்தகத்திலும் லிம்கா சாதனை புத்தகத்திலும் இடம்பிடித்தபோது அனைவரின் கவனத்தை ஈர்த்தார். ஐக்கிய அரபு எமிரேட்ஸ் (2007) மற்றும் அமெரிக்காவில் (2009) தனது புடவை வடிவமைப்புகளை அறிமுகப்படுத்தினார். நெசவு சமூகங்களுடனான இவரது உறவு, 2009 இல் கோவை ஈரோடு நெசவு சமூகத்தின் "வாழ்நாள் சாதனையாளர் விருதை" இவருக்குப் பெற்றுத் தந்தது. செப்டம்பர் 2011 இல், பீனா கண்ணன் வடிவமைத்த புடவைகள் "ஸ்வரோவ்ஸ்கி எலிமெண்ட்ஸ் 2011″ நிகழ்ச்சியில் பங்குபெற்றவர்களால் பயன்படுத்தப்பட்டன.
# சபீதா தேவி

**சபீதா தேவி** (1914-1965) இந்திய சினிமாவில் நடித்த இந்தி மொழி திரைப்பட நடிகை ஆவார். மெஹ்தாப், பிப்போ, துர்கா கோடே, கோஹர், தேவிகா ராணி மற்றும் சீதா தேவி ஆகியோருடன் இந்திய சினிமாவின் "முன்னோடி சகாப்தத்தின்" "முக்கிய" முன்னணி பெண்களில் ஒருவராக இவர் குறிப்பிடப்படுகிறார். இவர், பிறப்பால் ஒரு யூதர் ஆவார். இவர் தனது காலத்தின் மற்ற ஆங்கிலோ-இந்திய மற்றும் யூத நடிகைகளான சுலோச்சனா (ரூபி மியர்ஸ்), சீதா தேவி (ரெனி ஸ்மித்), மாதுரி (பெரில் கிளாசென்) மனோரமா (எரின் டேனியல்ஸ்). போன்ற நடிகைகளைப் போன்று, இந்தி சினிமாவில் ஏற்றுக் கொள்ளப்படுவதற்காக தனது பெயரை சபீதா தேவி என மாற்றினார். ஆரம்பத்தில் கல்கத்தாவில் உள்ள பிரித்தானிய டொமினியன் பிலிம்ஸ் லிமிடெட் நிறுவனத்தில் பணிபுரிந்த பிறகு, இவர் பம்பாய்க்கு மாறினார். மேலும், சாகர் மூவிடோன் தயாரித்த படங்களில் முக்கியமாக மோதிலால் உடன் நடித்தார். சர்வோத்தம் பாதாமி இயக்கிய 'டாக்டர். மதுரிகா' (1935) மற்றும் *குல்வது* (1937) ஆகியவை மோதிலாலின் பிரபலமான படங்கள் ஆகும். இவர்கள் இருவரும் இணைந்து நடித்த முதல் படம் *ஷாஹர் கா ஜாடூ* (1934), இது மோதிலாலின் முதல் படமாகும், பின்னர் *லக்னா பந்தன்* (1936) இந்த இரண்டு திரைப்படங்களும் காளிபிரசாத் கோஷ் இயக்கியது. இவர் மோதிலாலுடன் *சில்வர் கிங்* (1935) திரைப்படத்தில் நடித்தார். இது சி.எம். லுஹர் இயக்கிய ஒரு அதிரடி திரைப்படம் ஆகும். இது பெரிய வெற்றி பெற்றது.  
இவரது காலத்தின் முதல் மூன்று பெண் கலைஞர்களில் ஒருவராகக் கணக்கிடப்பட்ட இவர், 1938 இல் சுலோச்சனா (ரூபி மியர்ஸ்) மற்றும் கோஹருக்குப் பிறகு அதிக சம்பளமாக மாதம் ரூ. 3000 வாங்கும் மூன்றாவது நடிகையாக இருந்தார், . கே.எம். முன்ஷி மற்றும் ராமன்லால் வசந்த்லால் போன்ற உன்னதமான எழுத்தாளர்கள் இவரது படங்களுக்கு கதைகள் எழுத நியமிக்கப்பட்டனர். விரிவான கலையரங்குகள் மற்றும் "சிறப்பு ஒத்திகைகள்" ஆகியவை அபரிமிதமான "வெளியீட்டுக்கு முந்தைய விளம்பரத்துடன்" வழங்கப்பட்டன. சமூக வகை படங்களில் இவர் பணியாற்றிய காலத்தின் முன்னணி இயக்குநர்களில் ஒருவர் சர்வோத்தம் பாதாமி ஆவார். சபீதா தேவி, ரஞ்சித் ஸ்டுடியோவின் உதவியுடன் சர்வோத்தம் பாதாமியுடன் இணைந்து தனது சொந்த தயாரிப்பு நிறுவனமான சுதாமா பிக்சர்ஸை உருவாக்கினார். 1935-1943 வரை சபீதா பதினைந்து படங்களில் நடித்தார், அனைத்தையும் இயக்குநர் பாதாமி இயக்கினார். இவர் நடித்த *ஆப் கி மர்சி* (1939) மற்றும் *லேடீஸ் ஒன்லி* (1939) போன்ற சில நகைச்சுவைத் திரைப்படங்கள் வசூலில் பெரிய வெற்றியைப் பெற்றன.
# சபீதா தேவி

## குடும்பம்

சபீதா தேவி ஐரிஸ் கேஸ்பர் யூத குடும்பத்தில் பிறந்தார். இவரது தந்தை பெர்சி ஆஸ்போர்ன் காஸ்பர், நவம்பர் 1938 இல் பம்பாயில் இறந்தார். இவரது தாயார் இவரது மேலாளராகவும் துணையாகவும் இருந்தார். சபீதாவுக்கு ஒரு சகோதரர் மற்றும் ஒரு சகோதரி என இரண்டு உடன்பிறப்புகள் இருந்தனர்.